**2024/2025 oʻquv yilida muhandislik yoʻnalishlari boʻyicha respublika koʻrik tanlovlarini oʻtkazish va gʻoliblarni aniqlash tartibi toʻgʻrisidagi**

NIZOM

**1-bob. Umumiy qoidalar**

1. Ushbu Nizom 2024/2025 oʻquv yilida muhandislik yoʻnalishlari boʻyicha “Eng yaxshi gʻoya”, “Eng yaxshi loyiha” hamda “Eng yaxshi ixtiro” respublika koʻrik tanlovlarini (keyingi oʻrinlarda - Tanlov) tashkil etish, gʻoliblarni aniqlash hamda ragʻbatlantirish tartibini belgilaydi.

2. Mazkur tanlov doirasida arizalarni qabul qilish va uni yuqori saviyada oʻtkazishga Oʻzbekiston Respublikasi Oliy taʼlim, fan va innovatsiyalar vazirligi (keyingi oʻrinlarda - Vazirlik) masʼul hisoblanadi.

3. Mazkur Nizomda quyidagi asosiy tushunchalar qoʻllaniladi:

**Gʻoya - ilmiy-innovatsion xarakterga ega fikr yoki taklif asoslangan holda prototip holatiga keltirilgan yangilikni anglatadi. Bu biror muammoni hal qilishga yoki mavjud jarayonni yaxshilashga qaratilgan konseptual yondashuv boʻlishi lozim.** Gʻoya odatda boshlangʻich bosqichda boʻladi va amaliy qoʻllash darajasiga yetmagan boʻladi.

**Loyiha - gʻoya bosqichidan keyingi daraja boʻlib, unda gʻoya amalga oshirish uchun aniq rejalashtirilgan, hujjatlashtirilgan shaklda ifodalanadi. Loyihada aniq biznes-reja, maqsadlar, resurslar, vaqt jadvali, bosqichlar va ehtiyojlar belgilab qoʻyiladi.** Loyihalar gʻoya asosida quriladi, lekin ular aniq rejalashtirilgan va amalga oshirish uchun aniq yondashuvlarni oʻz ichiga oladi.

**Ixtiro -** amaliyotda qoʻllanilishi mumkin boʻlgan yangi, ilgari mavjud boʻlmagan mahsulot, qurilma yoki texnologiyani yaratishni anglatadi. Ixtirolar odatda maxsus testlardan oʻtgan va patentlangan obyektlar hisoblanadi. Shuningdek, ixtirolar Oʻzbekiston Respublikasining “Ixtirolar, foydali modellar va sanoat namunalari toʻgʻrisida”gi Qonunida koʻrsatilgan shartlar va talablarga muvofiq boʻlishi lozim.

**Muhandislik** **-** tabiiy fanlar, matematika va texnologiyalarning nazariy va amaliy jihatlarini qoʻllab, inson ehtiyojlarini qondirishga qaratilgan ilmiy va ijodiy faoliyat sohasi hisoblanadi. U murakkab texnik tizimlarni yaratish, ishlab chiqish, boshqarish va takomillashtirish jarayonlarini oʻz ichiga oladi.

**Muhandislik yoʻnalishlari** **-** muhandislik sohasining asosiy yoʻnalishlari mexanik muhandislik (mexanik tizimlar va uskunalarni yaratish), elektr muhandisligi (elektr energiyasini ishlab chiqarish, uzatish va taqsimlash), kompyuter muhandisligi (kompyuter tizimlari va dasturiy taʼminotlarini yaratish), qurilish muhandisligi (inshootlar, koʻpriklar va yoʻllar qurilishi) hamda kimyo muhandisligi (kimyoviy ishlab chiqarish jarayonlari va moddalarni qayta ishlash) hisoblanadi.

**“Eng yaxshi gʻoya” koʻrik tanlovi** **-** muhandislik sohasida **ilmiy-innovatsion xarakterga** ega boʻlgan ijodiy gʻoyalarni aniqlash, qoʻllab-quvvatlash va rivojlantirishga yoʻnaltirilgan tanlov hisoblanadi. Ushbu yoʻnalishda ishtirokchilar hali amaliyotga joriy etilmagan, lekin texnologiya yoki muhandislik jarayonlarini takomillashtirishga xizmat qiluvchi konseptual gʻoyalar asosida ishlab chiqilgan prototiplarni taqdim etadilar. Koʻrik tanlovning maqsadi innovatsion fikrlarni keng ommaga yetkazish, yosh muhandislar orasida ijodiy yondashuvni ragʻbatlantirish va ilgʻor gʻoyalarni amaliy loyihalarga aylantirishdir.

**“Eng yaxshi loyiha” koʻrik tanlovi** **-** muhandislik yoʻnalishidagi tayyor yoki loyihalash bosqichida boʻlgan innovatsion ishlanmalarni aniqlash va ragʻbatlantirishga qaratilgan tanlov hisoblanadi. Bu yoʻnalish doirasida ishtirokchilar oʻz loyihalarini texnik yechimlar, iqtisodiy samaradorlik  
va amaliy joriy etilish imkoniyatlari bilan taqdim etadilar. Loyihalar yangi mahsulotlar, texnologik jarayonlar yoki muhandislik sohasida mavjud jarayonlarni takomillashtirishni oʻz ichiga olishi mumkin. Koʻrik tanlov qatnashchilardan loyiha tavsifi, uning texnik jihatlari, asosiy afzalliklari va raqobatbardoshligini koʻrsatishni talab etadi.

**“Eng yaxshi ixtiro” koʻrik tanlovi** - muhandislik sohasida yangilik sifatida joriy etilgan va amaliyotda qoʻllashga tayyor boʻlgan ixtirolarni aniqlashga qaratilgan tanlov hisoblanadi. Ushbu yoʻnalishda ishtirokchilar tomonidan ishlab chiqilgan va amalda ishlash qobiliyatiga ega boʻlgan texnologiyalar, mahsulotlar yoki qurilmalar namoyish etiladi.

**Ishtirokchi -** Muhandislik yoʻnalishlari boʻyicha **oʻzining gʻoyasi, loyihasi yoki ixtirosi bilan tanlovda ishtirok etish uchun ariza topshirgan,** 40 yoshdan oshmagan professor-oʻqituvchilar, talabalar hamda amaliyotchi muhandislari.

Tanlovning:

“Talabalar” kategoriyasida oliy taʼlim tashkilotlarining bakalavriat hamda magistratura bosqichida tahsil olayotgan talabalar;

“Professor-oʻqituvchilar” kategoriyasida oliy taʼlim tashkilotlarida faoliyat yurituvchi professor-oʻqituvchilar;

“Amaliyotchi muhandislar” kategoriyasida doktorantlar, oliy taʼlim va ilmiy tashkilotlarning tadqiqotchilari, ishlab chiqarish korxonalari va texnoparklar kabi sanoat tashkilotlarining mutaxassislari ishtirok etadi.

**Texnik ekspertiza** **-** koʻrik tanlovga taqdim etilgan ariza hujjatlarini ushbu Nizom hamda tanlov talablarga muvofiqligi boʻyicha tekshirish jarayoni.

**Ishchi guruh** **-** tanlov doirasida taqdim etilgan gʻoya, loyiha, ixtirolar shakliy, mazmuniy, texnik, iqtisodiy va amaliy jihatdan asoslanganligi boʻyicha dastlabki saralash bosqichidan oʻtkazuvchi hamda yakuniy bosqichga yoʻnaltirish maqsadida tegishli vazirliklar, idoralar hamda tarmoq korxonalari vakillaridan tuziladigan mutaxassislar tarkibi.

**Tanlov komissiyasi** - tanlov doirasida taqdim etilgan gʻoyalar, loyihalar va ixtirolarni koʻrib chiqish, baholash va gʻoliblarni aniqlash maqsadida tegishli vazirliklar, idoralar, tarmoq korxonalari hamda xorijiy tashkilotlar vakillaridan tuziladigan komissiya tarkibi.

**2-bob. Tanlovga qabul qilinadigan gʻoya, loyiha va** **ixtiroga hamda ishtirokchilarga qoʻyiladigan umumiy talablar**

**4. Tanlov quyidagi 3 ta kategoriyaning har birida 3 ta yoʻnalishda oʻtkaziladi:**

Talabalar oʻrtasida:

“Eng yaxshi gʻoya” yoʻnalishi;

“Eng yaxshi loyiha” yoʻnalishi;

“Eng yaxshi ixtiro” yoʻnalishi.

Professor-oʻqituvchilar oʻrtasida:

“Eng yaxshi gʻoya” yoʻnalishi;

“Eng yaxshi loyiha” yoʻnalishi;

“Eng yaxshi ixtiro” yoʻnalishi.

**Amaliyotchi muhandislar oʻrtasida:**

“Eng yaxshi gʻoya” yoʻnalishi;

“Eng yaxshi loyiha” yoʻnalishi;

“Eng yaxshi ixtiro” yoʻnalishi.

**5. Tanlovga m**uhandislik sohasida taklif etilayotgan, aniq muammolarni yechimiga qaratilgan, ilmiy-innovatsion yangiligi mavjud, ijtimoiy-iqtisodiy ahamiyati va samaradorligi koʻrsatilgan kreativ gʻoyalar, loyihalar va ixtirolar qabul qilinadi.

**6.**Vazirlik tanlov eʼlonida gʻoya, loyiha va ixtiroga qoʻyiladigan talablar, arizalarni shakllantirish, roʻyxatdan oʻtkazish va topshirish tartiblari hamda muddatlari koʻrsatilgan maʼlumotlarni taqdim etadi.

**Tanlovda ishtirok etishga onlayn ariza yuborish axborot tizimidan foydalanish boʻyicha reglament** Oliy taʼlim, fan va innovatsiyalar vaziri tomonidan tasdiqlanadi.

**7. Tanlov ishtirokchilari tomonidan arizalar belgilangan** talablarga muvofiq shakllantirilgan boʻlishi lozim, shuningdek, u**larning mazmuni, maqsadi, dolzarbligi va samaradorligi boʻyicha qoʻshimcha maʼlumotlar, agar mavjud boʻlsa, texnik chizmalar, konseptual grafikalar yoki modellar, tadqiqot materiallari, chop etilgan ilmiy maqolalar, patentlar taqdim etilishi lozim.**

**8. Tanlovda gʻolib deb topilgan** gʻoya, loyiha va ixtirolar navbatdagi tanlovlarda ishtirok etishiga yoʻl qoʻyilmaydi.

9. **Tanlovda gʻolib deb topilgan** professor-oʻqituvchilar, talabalar, amaliyotchi muhandislar navbatdagi tanlovlarda yangi (avval gʻoliblikni qoʻlga kiritgan gʻoya, loyiha va ixtirolar bilan bir xil boʻlmagan) gʻoya, loyiha  
va ixtirolar bilan ishtirok etishi mumkin.

10. Tanlovda 40 yoshdan oshmagan, Oʻzbekiston Respublikasi fuqarosi hisoblangan professor-oʻqituvchilar, talabalar hamda amaliyotchi muhandislar yakka tartibda ishtirok etadi.

Har bir ishtirokchi Tanlovning faqatgina bir yoʻnalishida ishtirok etishi mumkin.

**3-bob. Tanlov komissiyasi va ishchi guruh faoliyatini tashkil etish tartibi**

**11.** **Ishchi guruh tarkibi** Vazirlik tomonidan turli vazirlik, idoralar, oliy taʼlim va ilmiy tadqiqot tashkilotlari bilan kelishuv asosida kamida 7 nafar toq sonli aʼzolardan iborat tarkibda tuziladi.

**Ishchi guruh tarkibi** Oliy taʼlim, fan va innovatsiyalar vaziri tomonidan tasdiqlanadi.

12. Ishchi guruhning asosiy vazifasi Tanlovdagi texnik ekspertiza bosqichidan muvaffaqiyatli oʻtgan gʻoya, loyiha va ixtirolar shakliy  
va mazmuniy jihatdan dastlabki saralash bosqichida koʻrib chiqish, shuningdek, texnik, iqtisodiy va amaliy jihatdan asoslanganligi baholash va yakuniy bosqichga oʻtkazish hisoblanadi.

**13.**Tanlov komissiyasi va Ishchi guruh Tanlovda ishtirok etayotgan gʻoya, loyiha va ixtiro yoʻnalishlari uchun alohida tarkibda tuziladi.

**14.**Tanlov komissiyasi tarkiblari oʻz yoʻnalishida kamida 5 yil mehnat stajiga ega boʻlgan yuqori malakali (turli vazirlik, idoralar, oliy taʼlim va ilmiy tashkilotlar, xususiy sektor va xorijiy tashkilotlar vakillaridan ham kelishuv asosida jalb etilishi mumkin) kamida 7 nafar toq sonli aʼzolardan iborat tarkibda tuziladi   
hamda Tashkiliy qoʻmita raisi (uning yoʻqligida rais oʻrinbosari) tomonidan tasdiqlanadi.

**15.**Tanlov komissiyasi tarkiblariga raislik qilish vazifasi kamida vazir oʻrinbosari darajasidagi rahbarga yuklatiladi. Tanlov komissiyasi tarkiblarining faoliyatini masʼul kotib tashkil etib boradi.

**16.**Tanlov komissiyasi majlisi, unda Tanlov komissiyasi aʼzolarining kamida uchdan ikki qismi (kvorum) ishtirok etgan taqdirda vakolatli hisoblanadi.

Tanlov komissiyasi tomonidan qabul qilingan qarorlar bayonnomalar bilan rasmiylashtiriladi. Bayonnoma aʼzolar tomonidan kelishiladi hamda rais (uning yoʻqligida rais oʻrinbosari) va kotib tomonidan imzolanadi.

Tanlov komissiyasi majlislari ochiq muhokama shaklida tashkil etiladi.

17. Tanlov komissiyasi hamda Ishchi guruhning xar bir aʼzosiga   
tanlov yakuni boʻyicha erishilgan natijalarga muvofiq tanlov uchun ajratilgan mablagʻlar hisobidan mehnatga haq toʻlashning eng kam miqdorining 5 baravari miqdorida bir martalik mukofot puli (barcha soliq va majburiy toʻlovlar ushlab qolingan holda bir yoʻla toʻlanadigan) beriladi.

Mukofot pulini berish (tayinlash) Oliy taʼlim, fan va innovatsiyalar vazirining buyrugʻiga muvofiq amalga oshiriladi.

**4-bob. Tanlovni tashkil etish tartibi**

**18.**Vazirlik Tanlovni tashkil etish va oʻtkazish yuzasidan tegishli buyruqni qabul qiladi.

**19.**Vazirlik oʻz rasmiy veb-saytida tanlov toʻgʻrisida eʼlon beradi. Unda arizalarni shakllantirish, roʻyxatdan oʻtkazish va topshirish tartibi, muddati va talablari koʻrsatiladi.

**20. Tanlovga arizalar** onlayn platforma orqali qabul qilinadi.

**21. Tanlov eʼloni hamda tanlov toʻgʻrisidagi maʼlumotlar** ommaviy axborot vositalari va ijtimoiy tarmoqlar orqali keng yoritiladi.

22. Tanlovni tashkil etish va oʻtkazish ushbu Nizomga 1-ilovada keltirilgan sxemaga muvofiq amalga oshiriladi.

**5-bob. Tanlovga kelib tushgan gʻoya, loyiha va** **ixtirolarni koʻrib chiqish, baholash va gʻoliblarni aniqlash tartibi**

**1-§. Tanlovga kelib tushgan arizalarni texnik ekspertizadan oʻtkazish tartibi**

**23.**Tanlovga qabul qilingan gʻoya, loyiha va ixtiro hujjatlarining texnik ekspertizasi Vazirlik tomonidan amalga oshiriladi. Texnik ekspertizani oʻtkazish muddati arizalarni qabul qilish tugagan kundan boshlab oʻttiz kundan oshmasligi kerak.

**24.**Texnik ekspertiza taqdim etilgan hujjatlarning Vazirlik tomonidan tasdiqlangan talablarga muvofiqligini, shuningdek, loyiha hujjatlariga koʻra taqdim etilgan maʼlumotlarni tahlil qilishda xatolarni aniqlash maqsadida amalga oshiriladi.

**25. Texnik ekspertiza quyidagi talablarni oʻz ichiga oladi:**

**arizaga ilova qilingan shakllarning toʻliqligi va toʻgʻriligini, zarur imzo, muhr va shtamplarning mavjudligini tekshirish;**

**Ariza hujjatlarida koʻrsatilgan maʼlumotlarni tekshirish, texnik xatolar va noaniqliklar yoʻqligini tekshirish.**

**26.**Ariza hujjatlari boʻyicha texnik ekspertizaning ijobiy xulosasi boʻlgan taqdirda, hujjatlar toʻplami dastlabki saralash **bosqichida koʻrib chiqish** uchun Ishchi guruhga taqdim etiladi.

**2-§. Texnik ekspertizadan oʻtgan arizalarni dastlabki saralash bosqichida koʻrib chiqish tartibi**

**27. Dastlabki saralash bosqichi Vazirlik tomonidan turli vazirlik, idoralar, ilmiy va ilmiy tadqiqot** tashkilot**lari bilan kelishuv asosida tuzilgan Ishchi guruh tomonidan amalga oshiriladi.**

**28. Mazkur bosqichda Tanlov ishtirokchilari tomonidan taqdim etilgan gʻoya, loyiha va ixtirolar shakliy va mazmuniy jihatdan koʻrib chiqiladi, texnik, iqtisodiy va amaliy jihatdan asoslanganligi baholanadi hamda quyidagi yoʻnalishlarning har biridan 10 nafardan eng yuqori natijaga erishgan ishtirokchilar yakuniy bosqichga oʻtkaziladi.**

Talabalar oʻrtasida:

“Eng yaxshi gʻoya” yoʻnalishida – 10 nafar;

“Eng yaxshi loyiha” yoʻnalishida – 10 nafar;

“Eng yaxshi ixtiro” yoʻnalishida – 10 nafar.

Professor-oʻqituvchilar oʻrtasida:

“Eng yaxshi gʻoya” yoʻnalishida – 10 nafar;

“Eng yaxshi loyiha” yoʻnalishida – 10 nafar;

“Eng yaxshi ixtiro” yoʻnalishida – 10 nafar.

**Amaliyotchi muhandislar oʻrtasida:**

“Eng yaxshi gʻoya” yoʻnalishida – 10 nafar;

“Eng yaxshi loyiha” yoʻnalishida – 10 nafar;

“Eng yaxshi ixtiro” yoʻnalishida – 10 nafar.

**29. Dastlabki saralash bosqichi quyidagi baholash mezonlari asosida oʻtkaziladi:**

**gʻoya, loyiha va ixtirolar mazmuniy jihatdan toʻliq yoritib berilganligi – 20 ballgacha;**

**gʻoya, loyiha va ixtirolarga** oid texnik chizmalar, konseptual grafikalar yoki modellar taqdim etilganligi – **10 ballgacha**;

**taklif etilayotgan gʻoya, loyiha va ixtirolarning dolzarbligi, amalga oshirish imkoniyatlari tahliliy maʼlumotlar asosida yoritib berilganligi – 20 ballgacha;**

**taklif etilayotgan gʻoya, loyiha va ixtirolarni amalga oshirish uchun zarur mablagʻlarni** mablagʻlarning aniq va asoslangan hisob-kitob qilinganligi – **10 ballgacha**;

**taklif etilayotgan gʻoya, loyiha va ixtirolarni amalga oshirishning ijtimoiy-iqtisodiy samaradorligi tahliliy maʼlumotlar asosida yoritib berilganligi – 20 ballgacha;**

**taklif etilayotgan gʻoya, loyiha va ixtirolarning zamonaviyligi, raqobatbardoshligi, amaliyotga joriy etish ehtimoli va texnik tayyorligi – 20 ballgacha.**

**30.**Ishchi guruh aʼzolari baholash mezonlariga asosan **gʻoya, loyiha   
va ixtirolarni** 100 ballik tizimdan foydalangan holda baholaydi, bunda 0 ball eng past baho va 100 ball eng yuqori baho hisoblanadi. Ishchi guruh aʼzolarining baholari yigʻilish bayonnomasida qayd etiladi.

Ishchi guruh tomonidan **gʻoya, loyiha va ixtirolarn**ing yakuniy ballari Ishchi guruh aʼzolari ballarining oʻrtacha arifmetik qiymati bilan belgilanadi.

Ikki yoki undan ortiq ishtirokchilarning yakuniy ballari bir xil boʻlgan hollarda gʻoliblar Tanlov komissiyasi aʼzolari tomonidan ovoz berish yoʻli bilan aniqlanadi.

**31. Dastlabki saralash bosqichi Ishchi guruh yigʻilishi tarzida tashkil etiladi hamda Ishchi guruh** tomonidan qabul qilingan qarorlar bayonnomalar bilan rasmiylashtiriladi.

**Zarur hollarda, Ishchi guruh yigʻilishida davomida tanlov ishtirokchilari tomonidan muhandislik yoʻnalishida gʻoya, loyiha va ixtirolarning himoyasi (taqdimot koʻrinishidagi prezentatsiya) oʻtkaziladi**.

**3-§. Tanlovning yakuniy bosqichida arizalarni baholash va gʻoliblarni aniqlash tartibi**

**32. Tanlovning yakuniy bosqichi** Tanlov komissiyasi tomonidan ochiq muhokama shaklida tashkil etiladi.

**33.**Tanlov komissiyasi zarur holatlarda, taqdim etilgan gʻoya, loyiha va ixtirolar boʻyicha qoʻshimcha maʼlumotlar, taqdimotlar talab etishi va ularni oʻrganishda tegishli mutaxassislarni jalb qilishi mumkin.

**34. Tanlovning yakuniy bosqichida Tanlov ishtirokchilari** Tanlov komissiyasi oldida **oʻz gʻoya, loyiha va ixtirolarining** taqdimot (prezentatsiya) koʻrinishida himoyasini oʻtkazadilar.

**35.**Taqdimot himoyasida Tanlov ishtirokchilari **oʻz gʻoya, loyiha va ixtirolarini** qisqa, loʻnda va asoslangan holda ochib berishi hamda puxta tayyorgarlik koʻrgan holda ishtirok etishlari talab etiladi.

**36. Tanlov komissiyasi taqdimot natijalariga asosan yakuniy xulosa tayyorlashda** ushbu Nizomga 2-ilovada keltirilgan **baholash mezonlariga** asoslangan holda amalga oshiriladi.

Bunda, **Tanlovning “Eng yaxshi gʻoya”, “Eng yaxshi loyiha”, “Eng yaxshi ixtiro” yoʻnalishlaridagi arizalar alohida baholash mezonlari boʻyicha baholanadi.**

**37.**Tanlov komissiyasi aʼzolari baholash mezonlariga asosan **gʻoya, loyiha va ixtirolarni** 100 ballik tizimdan foydalangan holda baholaydi, bunda 0 ball eng past baho va 100 ball eng yuqori baho hisoblanadi. Tanlov komissiyasi aʼzolarining baholari yigʻilish bayonnomasida qayd etiladi.

38. Tanlov komissiyasi tomonidan **gʻoya, loyiha va ixtirolarn**ing yakuniy ballari Tanlov komissiyasi aʼzolari ballarining oʻrtacha arifmetik qiymati bilan belgilanadi.

39. Ikki yoki undan ortiq ishtirokchilarning yakuniy ballari bir xil boʻlgan hollarda gʻoliblar Tanlov komissiyasi aʼzolari tomonidan ovoz berish yoʻli bilan aniqlanadi.

40. Yakuniy ballar asosida gʻoliblarni aniqlash quyidagi yoʻnalishlar boʻyicha amalga oshiriladi:

Talabalar oʻrtasida:

“Eng yaxshi gʻoya” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi loyiha” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi ixtiro” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

Professor-oʻqituvchilar oʻrtasida:

“Eng yaxshi gʻoya” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi loyiha” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi ixtiro” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

**Amaliyotchi muhandislar oʻrtasida:**

“Eng yaxshi gʻoya” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi loyiha” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

“Eng yaxshi ixtiro” yoʻnalishida eng yuqori yakuniy ballni qoʻlga kiritgan dastlabki uchta oʻrin sohiblari ushbu yoʻnalish gʻoliblari deb topiladi.

**6-bob. Tanlov gʻoliblarini taqdirlash va ragʻbatlantirish  
 tartibi**

**41.**Tanlov komissiyasi xulosasiga asosan yakuniy ballari eng yuqori hisoblangan ishtirokchilar roʻyxati shakllantiriladi hamda Tashkiliy qoʻmita raisi (uning yoʻqligida rais oʻrinbosari) tomonidan gʻoliblar roʻyxati tasdiqlanadi:

Bunda:

Har bir yoʻnalish boʻyicha birinchi oʻrin gʻolibi deb topilgan jami toʻqqiz nafar gʻoliblar elektromobil bilan taqdirlanadi;

Har bir yoʻnalish boʻyicha ikkinchi oʻrin gʻolibi deb topilgan jami toʻqqiz nafar gʻoliblar rivojlangan xorijiy davlatlarga stajirovkalarga yuboriladi;

Shuningdek, Tanlov komissiyasi tavsiyasi va Tashkiliy qoʻmita qaroriga muvofiq “Barqaror rivojlanish uchun eng yaxshi gʻoya/loyiha/ixtiro” nominatsiyasida gʻolib deb topilgan yana bir nafar ishtirokchisi ham rivojlangan xorijiy davlatlarga stajirovkalarga yuboriladi.

Ushbu nominatsiya gʻolibi ekologiya va atrof-muhitni asrash boʻyicha muhandislik ishlanmalari (gʻoya/loyiha/ixtiro) orasidan aniqlanadi. Bunda, har bir yoʻnalishda dastlabki uchta oʻrinlarni egallagan gʻoliblardan soʻng eng yuqori ball toʻplagan bir nafar ishtirokchi gʻolib deb topiladi.

Har bir yoʻnalish boʻyicha uchinchi oʻrin gʻolibi deb topilgan jami toʻqqiz nafar gʻoliblar har biri bazaviy hisoblash miqdorining 100 baravari miqdorida bir martalik pul mukofotlari bilan taqdirlanadi.

Bir martalik pul mukofotlari uchinchi oʻrin gʻoliblari faoliyat koʻrsatayotgan yoki tahsil olayotgan tashkilotning byudjetdan tashqari shaxsiy gʻazna hisobvaraqlariga moliyalashtirish orqali oʻtkazib beriladi.

**42.**Rivojlangan xorijiy davlatlarga stajirovkalar Vazirlik tomonidan tashkil etiladi.

Bunda, stajirovkalar oʻtkaziladigan tashkilotlar, uning muddatlari, davomiyligi, dasturi Oliy taʼlim, fan va innovatsiyalar vaziri tomonidan tasdiqlanadi.

**43.**Stajirovkalarni tashkil etish va oʻtkazish bilan bogʻliq quyidagi xarajatlar Vazirlikning Oliy taʼlim muassasalarini rivojlantirish jamgʻarmasi mablagʻlari hisobidan qoplanadi:

stajirovkalarga yuboriluvchilar faoliyat koʻrsatayotgan yoki tahsil olayotgan tashkilot hamda stajirovkalarga qabul qiluvchi xorijiy tashkilotlar oʻrtasida stajirovkalarni tashkil etish boʻyicha tuziladigan shartnomalarda koʻrsatiladigan xarajatlar (zarur hollarda);

stajirovkalar tashkil etiluvchi xorijiy davlatlarning viza hujjatlarini rasmiylashtirish bilan bogʻliq xarajatlar (zarur hollarda);

xorijiy davlatlarga borib-kelish bilan bogʻliq (aviachipta, yashash, kunlik, xorijiy davlatlardagi ichki transport) xarajatlar;

sugʻurta xarajatlari.

44. Stajirovkalar bilan bogʻliq xarajatlar uchun ajratilgan mablagʻlar Oliy taʼlim, fan va innovatsiyalar vazirining buyrugʻiga asosan stajirovkalarga yuboriluvchilar faoliyat koʻrsatayotgan yoki tahsil olayotgan tashkilotining byudjetdan tashqari shaxsiy gʻazna hisobvaraqlariga moliyalashtirish orqali oʻtkazib beriladi.

**45.**Stajirovkalar **davrida Vazirlik tomonidan ajratilgan mablagʻlardan oqilona va maqsadli foydalanish uchun** stajirovkalarga yuboriluvchilar **javobgar hisoblanadi.**

**46.**Tashkiliy qoʻmita qaroriga muvofiq faol deb topilgan boshqa ishtirokchilarga tashkilotchilar va homiylar tomonidan ajratilgan esdalik sovgʻalar taqdim etilishi mumkin.

**7-bob. Yakunlovchi qoidalar**

**47.**Tanlovda ishtirok etish ishtirokchilarning ushbu Nizomda belgilangan qoidalarga va talablarga toʻliq roziligini anglatadi. Ishtirokchi ushbu Nizomda belgilangan qoidalar yoki talablarni buzishi yoki ularni toʻgʻri bajarishdan bosh tortishi ishtirokchi Tanlovda qatnashishdan bosh tortishini anglatadi.

**48.**Stajirovka oʻtash mobaynida tanlov gʻoliblarining belgilangan tartibda ish joyi va lavozimi shu jumladan, oʻrtacha ish haqi saqlanishi lozim.

Stajirovka oʻtash mobaynida oliy taʼlim tashkilotlari talabalari tegishli fanlardan keyinchalik oʻzlashtirish sharti bilan oʻquv mashgʻulotlaridan ozod etiladi.

49. Tanlov komissiyasining yakuniy natijalar yuzasidan qabul qilingan qarorlari boʻyicha manfaatdor shaxslar tomonidan qonunchilik hujjatlarida belgilangan tartibda shikoyat qilinishi mumkin.

**50.**Tanlov gʻoliblari rasman eʼlon qilingandan soʻng boshqa ishtirokchilarning ariza va shikoyatlari koʻrib chiqilmaydi.

**51.**Tanlovni oʻtkazish jarayonlari boʻyicha kelib chiqadigan nizolar qonunchilik hujjatlarida belgilangan tartibda hal etiladi.

52. Mazkur nizomda tartibga solinmagan yoki tegishli oʻzgartirishlar kiritish zarurati yuzaga kelgan hollarda Tashkiliy qoʻmita raisi (uning yoʻqligida rais oʻrinbosari) tomonidan tegishli qaror qabul qilinadi.

**53.**Ushbu nizom talablarini buzganlikda aybdor shaxslar qonunchilik hujjatlarida belgilangan tartibda javob beradilar.

2024/2025 oʻquv yilida muhandislik yoʻnalishlari boʻyicha respublika koʻrik tanlovlarini oʻtkazish va gʻoliblarni aniqlash tartibi toʻgʻrisidagi nizomga   
1-ilova

**2024/2025 oʻquv yilida muhandislik yoʻnalishlari boʻyicha respublika koʻrik tanlovlarini tashkil etish va oʻtkazish**

SXEMASI

|  |  |  |  |  |  |  |
| --- | --- | --- | --- | --- | --- | --- |
| **Bosqichlar** |  | **Subyektlar** |  | **Amalga oshiriladigan tadbirlar** |  | **Bajarish muddatlari** |
|  |  |  |  |  |  |  |
| **1-bosqich** |  | Oliy taʼlim, fan va innovatsiyalar vazirligi (Vazirlik) |  | Muhandislik yoʻnalishlari boʻyicha respublika koʻrik tanlovlarini eʼlon qilish |  | 2025-yil mart |
|  |  |  |  |  |  |  |
| **2-bosqich** |  | Tanlov ishtirokchisi |  | Tanlov talablariga muvofiq muhandislik yoʻnalishida gʻoya, loyiha va ixtiro hujjatlarini shakllantirish hamda onlayn platforma orqali ariza qoldirish |  | 2025-yil aprel |
|  |  |  |  |  |  |  |
| **3-bosqich** |  | Vazirlik |  | Arizalarni tanlov talablariga mos ravishda toʻliq taqdim etilganligi boʻyicha texnik ekspertizadan oʻtkazish va muvaffaqiyatli oʻtgan arizalarni dastlabki saralash bosqichida koʻrib chiqish uchun Ishchi guruhga taqdim etish |  | 2025-yil aprel |
|  |  |  |  |  |  |  |
| **4-bosqich** |  | Ishchi guruh |  | Tanlov ishtirokchilari tomonidan taqdim etilgan gʻoya, loyiha va ixtirolar shakliy va mazmuniy jihatdan dastlabki saralash bosqichida koʻrib chiqiladi, texnik, iqtisodiy va amaliy jihatdan asoslanganligi baholanadi va yakuniy bosqichga oʻtkaziladi |  | 2025-yil may |
|  |  |  |  |  |  |  |
| **5-bosqich** |  | Tanlov komissiyasi |  | Tanlov ishtirokchilari tomonidan muhandislik yoʻnalishida gʻoya, loyiha va ixtirolarning himoyasi oʻtkazilib, (prezentatsiya koʻrinishida himoya qilishlari talab etiladi) yakuniy xulosaga kelish |  | 2025-yil iyun |
|  |  |  |  |  |  |  |
| **6-bosqich** |  | Tashkiliy qoʻmita |  | Tanlov gʻoliblari roʻyxatini tasdiqlash uchun Tashkiliy qoʻmitaning tegishli qarorini qabul qilish |  | 2025-yil iyun |
|  |  |  |  |  |  |  |
| **7-bosqich** |  | Vazirlik |  | Tanlov gʻoliblarini internet nashrlari va Vazirlikning rasmiy veb-saytida eʼlon qilish |  | 2025-yil iyun |

2024/2025 oʻquv yilida muhandislik yoʻnalishlari boʻyicha respublika koʻrik tanlovlarini oʻtkazish va gʻoliblarni aniqlash tartibi toʻgʻrisidagi nizomga   
2-ilova

**Muhandislik yoʻnalishlarida “eng yaxshi gʻoya”larni aniqlash boʻyicha**

**baholash mezonlari**

|  |  |  |  |
| --- | --- | --- | --- |
| **T/r** | **Baholash mezonlari** | | **Jami ball** |
| **1.** | **Innovatsionlik va yangilik darajasi** | | **20 ball** |
| Texnologik yechimning yangiligi: Gʻoya ilgʻor va amaldagi texnologiyalar bilan solishtirganda yangi va original boʻlishi kerak.  Texnologik yangilikni joriy qilish imkoniyati: Gʻoya muhandislikda dolzarb masalalarga innovatsion yechim taklif etishi lozim. | | |
| 1. | Butunlay yangi va ilgʻor yechim. | 15-20 ball |
| 2. | Qisman yangi texnologik elementlar mavjud. | 8-14 ball |
| 3. | Innovatsionlik kam yoki yoʻq. | 0-7 ball |
| **2.** | **Amalga oshirish imkoniyati** | | **30 ball** |
| Texnik jihatdan amalga oshirish mumkinligi: Gʻoya texnik resurslar va mavjud infratuzilmalarga mos kelishi kerak. | | |
| 1. | Prototip mavjud. | 25-30 ball |
| 2. | Amalga oshirish aniq, infratuzilma talablariga mos kelishi. | 21-25 ball |
| 3. | Texnik imkoniyatlar mavjud, lekin qoʻshimcha resurslar kerak. | 10-20 ball |
| 4. | Amalga oshirish qiyin yoki mumkin emas. | 0-9 ball |
| **3.** | **Ijtimoiy va iqtisodiy samaradorlik** | | **20 ball** |
| Ijtimoiy foyda: Gʻoya jamoatchilikka, atrof-muhitga yoki hayot sifatiga ijobiy taʼsir koʻrsatishi kerak.  Iqtisodiy samaradorlik: Gʻoya iqtisodiy jihatdan foydali va xarajatlarni kamaytirishga yordam berishi lozim. | | |
| 1. | Ijtimoiy va iqtisodiy foydasi yuqori. | 15-20 ball |
| 2. | Iqtisodiy va ijtimoiy jihatlari qisman samarali. | 8-14 ball |
| 3. | Kam ijtimoiy yoki iqtisodiy taʼsir. | 0-7 ball |
| **4.** | **Ilmiy asoslanganlik va texnik tavsif** | | **10 ball** |
| Ilmiy izlanishlarga asoslanishi: Gʻoya nazariy va texnik jihatdan ilmiy dalillar bilan asoslangan boʻlishi kerak.  Texnik yechimlar aniqligi: Gʻoyada texnik tavsiflar, texnologik jarayonlar va chizmalar taqdim etilishi lozim. | | |
| 1. | Texnik tavsiflar toʻliq va ilmiy asoslangan. | 8-10 ball |
| 2. | Qisman asoslangan, lekin texnik tavsifda kamchiliklar mavjud. | 5-7 ball |
| 3. | Ilmiy dalillar yoki texnik tavsiflar yetarli emas. | 0-4 ball |
| **5.** | **Ekologik xavfsizlik va barqarorlik** | | **10 ball** |
| Ekologik xavfsizlik: Gʻoya atrof-muhitga zarar yetkazmasligi kerak.  Barqaror rivojlanish: Resurslarni samarali ishlatish va ekologik xavf-xatarlarni kamaytirish imkoniyatlari baholanadi. | | |
| 1. | Atrof-muhitga zarar yetkazmaydi, barqaror yechim. | 8-10 ball |
| 2. | Qisman ekologik xavfsizlik kafolatlangan. | 5-7 ball |
| 3. | Ekologik xavflar mavjud yoki tavsif yetarli emas. | 0-4 ball |
| **6.** | **Prezentatsiya sifati va loyiha taqdimoti** | | **5 ball** |
| Tushunarlilik va aniqlik: Gʻoya aniq, tushunarli va mantiqan asoslangan boʻlishi kerak.  Prezentatsiya shakli: Vizual taqdimot sifatli, informatsion grafikalar, diagrammalar va chizmalar mavjud boʻlishi kerak. | | |
| 1. | Toʻliq, aniq va puxta tayyorlangan taqdimot. | 4-5 ball |
| 2. | Oʻrtacha taqdimot, asosiy fikrlar yoritilgan. | 2-3 ball |
| 3. | Yetarli darajada tayyorlanmagan yoki taqdimot yoʻq. | 0-1 ball |
| **Yakuniy ball** | | | **100 ball** |

**Muhandislik yoʻnalishlarida “eng yaxshi loyiha”larni aniqlash boʻyicha baholash mezonlari**

|  |  |  |  |
| --- | --- | --- | --- |
| **T/r** | **Baholash mezonlari** | | **Jami ball** |
| **1.** | **Loyiha innovatsionligi va texnologik yangilik darajasi** | | **30 ball** |
| Texnologik yangilik: Loyiha texnologik rivojlanish va fan-texnika yutuqlariga asoslangan yangi yechimlarni taklif qilishi kerak.  Innovatsionlik darajasi: Loyiha ilgʻor texnologiyalar yoki yangi yondashuvlarni oʻzida aks ettirishi zarur. | | |
| 1. | Butunlay yangi texnologik yechim. | 25-30 ball |
| 2. | Qisman yangi yoki takomillashtirilgan texnologiya. | 15-24 ball |
| 3. | Innovatsionlik darajasi past. | 0-14 ball |
| **2.** | **Loyihani amalga oshirish imkoniyati va resurslarni boshqarish** | | **20 ball** |
| Texnik rejalashtirish: Loyiha bosqichlari, muddatlari va zarur resurslar batafsil koʻrsatilishi kerak.  Texnologik quvvatlar: Mavjud texnologik bazaga moslik va amalga oshirish imkoniyati baholanadi.  Risklarni boshqarish: Loyihaning texnik va moliyaviy xavflarni boshqarish rejalari mavjud boʻlishi kerak. | | |
| 1. | Amalga oshirish imkoniyati toʻliq asoslangan, resurslar boshqaruvi aniq. | 16-20 ball |
| 2. | Amalga oshirish qisman asoslangan, qoʻshimcha texnik tayyorgarlik talab etiladi. | 10-15 ball |
| 3. | Amalga oshirish imkoniyati past, reja mavjud emas yoki texnik jihatdan noaniq. | 0-9 ball |
| **3.** | **Loyihaning ijtimoiy va iqtisodiy samaradorligi** | | **20 ball** |
| Iqtisodiy foyda: Loyihaning iqtisodiy jihatdan foydali boʻlishi va xarajatlarni kamaytirish imkoniyati baholanadi.  Ijtimoiy taʼsir: Loyihaning jamiyat farovonligini yaxshilashga, aholi ehtiyojlarini qondirishga qaratilganligi muhim. | | |
| 1. | Ijtimoiy va iqtisodiy foydasi yuqori. | 16-20 ball |
| 2. | Iqtisodiy va ijtimoiy jihatlari qisman samarali. | 10-15 ball |
| 3. | Kam ijtimoiy yoki iqtisodiy taʼsir. | 0-9 ball |
| **4.** | **Loyihaning ilmiy asoslanganligi va texnik tavsiflanganligi** | | **15 ball** |
| Ilmiy tadqiqotga asoslanganlik: Loyihaning ilmiy izlanishlar, texnologik ishlanmalar yoki patentlangan ixtirolarga asoslanishi talab qilinadi.  Texnik tavsiflar: Loyiha hujjatlarida texnik chizmalar, diagrammalar, modellar va hisob-kitoblar boʻlishi kerak. | | |
| 1. | Texnik tavsiflar toʻliq va ilmiy asoslangan. | 12-15 ball |
| 2. | Qisman asoslangan, lekin texnik tavsifda kamchiliklar mavjud. | 8-11 ball |
| 3. | Ilmiy dalillar yoki texnik tavsiflar yetarli emas. | 0-7 ball |
| **5.** | **Ekologik xavfsizlik va barqarorlik** | | **10 ball** |
| Ekologik xavfsizlik: Loyiha atrof-muhitga zarar yetkazmasligi kerak.  Barqaror rivojlanish: Resurslarni samarali ishlatish va ekologik xavf-xatarlarni kamaytirish imkoniyatlari baholanadi. | | |
| 1. | Atrof-muhitga zarar yetkazmaydi, resurslardan samarali foydalaniladi hamda barqaror yechim taklif etiladi. | 8-10 ball |
| 2. | Qisman ekologik xavfsizlik kafolatlangan, resurslardan qisman samarali foydalanilgan. | 5-7 ball |
| 3. | Ekologik xavflar mavjud, resurslardan samarali foydalanilmagan yoki tavsif yetarli emas. | 0-4 ball |
| **6.** | **Prezentatsiya sifati va loyiha taqdimoti** | | **5 ball** |
| Tushunarlilik va aniqlik: Loyiha aniq, tushunarli va mantiqan asoslangan boʻlishi kerak.  Prezentatsiya shakli: Vizual taqdimot sifatli, informatsion grafikalar, diagrammalar va chizmalar mavjud boʻlishi kerak. | | |
| 1. | Toʻliq, aniq va puxta tayyorlangan taqdimot. | 4-5 ball |
| 2. | Oʻrtacha taqdimot, asosiy fikrlar yoritilgan. | 2-3 ball |
| 3. | Yetarli darajada tayyorlanmagan yoki taqdimot yoʻq. | 0-1 ball |
| **Yakuniy ball** | | | **100 ball** |

**Muhandislik yoʻnalishlarida “eng yaxshi ixtiro” larni aniqlash boʻyicha baholash mezonlari**

|  |  |  |  |
| --- | --- | --- | --- |
| **T/r** | **Baholash mezonlari** | | **Jami ball** |
| **1.** | **Texnik yangilik va ixtiro darajasi** | | **30 ball** |
| Yangilik darajasi: Ixtiro butunlay yangi texnologiya, uskunalar yoki usulni taklif qilishi kerak.  Ilgʻor texnologiyalarni qoʻllash: Ixtiro zamonaviy texnologiyalar asosida yaratilgan boʻlib, ilgʻor texnik yondashuvlarni oʻz ichiga olgan boʻlishi kerak.  Fan-texnika rivojiga taʼsir: Ixtiro muhandislik sohasi va texnologiyalar rivojiga sezilarli taʼsir koʻrsatishi kerak. | | |
| 1. | Toʻliq yangi va ilgʻor texnologik ixtiro. | 25-30 ball |
| 2. | Yangilik darajasi mavjud, lekin baʼzi qismlar oʻzgartirilgan. | 15-24 ball |
| 3. | Texnik yangilik kam yoki mavjud emas. | 0-14 ball |
| **2.** | **Ixtiro patenti va huquqiy himoya mavjudligi** | | **25 ball** |
| Patent olishga yaroqlilik: Ixtiro texnik jihatdan yangi boʻlib, patentlash uchun xalqaro standartlarga muvofiq boʻlishi kerak.  Mualliflik huquqi himoyasi: Ixtiro patenti yoki mualliflik huquqini tasdiqlovchi hujjat mavjud boʻlishi lozim. | | |
| 1. | Ixtiro patenti mavjud. | 25 ball |
| 2. | Patentlashga yaroqli va tegishli hujjatlar topshirilgan. | 16-20 ball |
| 3. | Patentlash imkoniyati mavjud, lekin qoʻshimcha hujjatlar talab etiladi. | 10-15 ball |
| 4. | Patent olish imkoniyati cheklangan yoki mavjud emas. | 0-9 ball |
| **3.** | **Ixtironing amaliy qoʻllanilishi va ishlab chiqarish imkoniyati** | | **15 ball** |
| Sanoatda qoʻllash: Ixtiro ishlab chiqarish jarayoniga tatbiq etilishi mumkinligi baholanadi.  Prototip mavjudligi: Ixtironing ishchi prototipi yoki sinovdan oʻtgan namunasi mavjud boʻlishi kerak.  Ishlab chiqarish imkoniyati: Loyihaning texnologik jarayonga qoʻllanish darajasi tahlil qilinadi. | | |
| 1. | Ishlab chiqarishga tayyor yoki prototip mavjud. | 10-15 ball |
| 2. | Tajriba namunasi mavjud, lekin qoʻshimcha sinov talab qilinadi. | 6-10 ball |
| 3. | Prototip yoki ishlab chiqarish imkoniyati mavjud emas. | 0-5 ball |
| **4.** | **Sinov natijalari va texnik samaradorlik** | | **10 ball** |
| Sinovlardan oʻtish: Ixtiro laboratoriya yoki sanoat sinovlaridan muvaffaqiyatli oʻtgan boʻlishi kerak.  Texnik koʻrsatkichlar: Ixtironing texnik parametrlarini tasdiqlovchi hujjatlar, hisob-kitoblar va sinov natijalari taqdim etiladi. | | |
| 1. | Sinovlar muvaffaqiyatli oʻtgan, texnik samaradorlik tasdiqlanganligini tasdiqlovchi hujjatlar, rasmlar va videomateriallar mavjudligi. | 7-10 ball |
| 2. | Sinov natijalari qisman mavjud, qoʻshimcha tajribalar talab etiladi. | 4-6 ball |
| 3. | Sinov natijalari yoki texnik koʻrsatkichlar taqdim etilmagan. | 0-3 ball |
| **5.** | **Ijtimoiy va iqtisodiy samaradorlik** | | **10 ball** |
| Ijtimoiy foyda: Ixtiro jamoatchilikka, atrof-muhitga yoki hayot sifatiga ijobiy taʼsir koʻrsatishi kerak.  Iqtisodiy samaradorlik: Ixtiro iqtisodiy jihatdan foydali va xarajatlarni kamaytirishga yordam berishi lozim. | | |
| 1. | Ijtimoiy va iqtisodiy foydasi yuqori. | 7-10 ball |
| 2. | Iqtisodiy va ijtimoiy jihatlari qisman samarali. | 4-6 ball |
| 3. | Kam ijtimoiy yoki iqtisodiy taʼsir. | 0-3 ball |
| **6.** | **Ilmiy-texnik tavsif va texnologik hujjatlar** | | **10 ball** |
| Ilmiy asoslanganlik: Ixtiro ilmiy maqolalar, patent hujjatlari yoki texnologik ishlanmalar bilan asoslangan boʻlishi kerak.  Texnik hujjatlar: Ixtironi texnologik jarayonlarda qoʻllash boʻyicha batafsil tavsif, chizmalar va texnik koʻrsatmalar mavjud boʻlishi zarur. | | |
| 1. | Toʻliq ilmiy-texnik tavsif va hujjatlar mavjud. | 7-10 ball |
| 2. | Texnik tavsif qisman mavjud, lekin qoʻshimcha hujjatlar talab etiladi. | 4-6 ball |
| 3. | Texnik hujjatlar taqdim etilmagan yoki yetarli emas. | 0-3 ball |
| **Yakuniy ball** | | | **100 ball** |